b'\n_START_ARTICLE_\nGlutaminas\n_START_SECTION_\nGamyba\n_START_PARAGRAPH_\nGlutamin\xc4\x85 i\xc5\xa1 glutamato ir amoniako sintetina fermentas glutamino sintetaz\xc4\x97. Daugiausia glutamino pagaminama raumenyse (apie 90% viso glutamino). Nedaug glutamino i\xc5\xa1skiria ir plau\xc4\x8diai bei smegenys._NEWLINE_Glutamin\xc4\x85 gali gaminti ir kepenys, ta\xc4\x8diau jos glutamino apykaitoje daugiau veikia kaip reguliatorius, o ne gamintojas, nes paima daug glutamino, atitekan\xc4\x8dio i\xc5\xa1 \xc5\xbearnyno.\n_START_SECTION_\nL\xc4\x85stel\xc4\x97s naudotojos\n_START_PARAGRAPH_\nDid\xc5\xbeiausi glutamino vartotojai yra \xc5\xbearn\xc5\xb3 l\xc4\x85stel\xc4\x97s, inkst\xc5\xb3 l\xc4\x85stel\xc4\x97s (r\xc5\xabg\xc5\xa1tinumo-\xc5\xa1armingumo palaikymui), aktyvuotos imunin\xc4\x97s l\xc4\x85stel\xc4\x97s ir daugelis v\xc4\x97\xc5\xbeini\xc5\xb3 l\xc4\x85steli\xc5\xb3. D\xc4\x97l didelio glutamino poreikio v\xc4\x97\xc5\xbein\xc4\x97ms l\xc4\x85stel\xc4\x97ms tiriama, ar glutamino analogai, tokie kaip 6-diazo-5-okso-L-norleucinas (DON), Azaserine ar Acivicin, gali b\xc5\xabti panaudoti kaip prie\xc5\xa1v\xc4\x97\xc5\xbeiniai vaistai.\n_START_SECTION_\nGlutamino panaudojimo pavyzd\xc5\xbeiai\n_START_PARAGRAPH_\nOrganizmas glutamino turi gauti su maistu gyjant po su\xc5\xbeeidim\xc5\xb3 ar ligos. Tokiais atvejais gali tekti naudoti maisto papildus su glutaminu._NEWLINE_Glutaminas intensyviai tiriamas paskutinius 10-15 met\xc5\xb3. Aptikta, kad jis padeda gydant sunkius susirgimus, traumas, nudegimus, jis svarbus po operacij\xc5\xb3 gyjant \xc5\xbeaizdoms ir \xc5\xa1alinant \xc5\xa1alutinius v\xc4\x97\xc5\xbeio gydymo efektus._NEWLINE_Glutaminas reklamuojamas kaip papildas, skatinantis raumen\xc5\xb3 vystym\xc4\x85si u\xc5\xbesiimantiems atletizmu, sunkum\xc5\xb3 kilnojimu, i\xc5\xa1tverm\xc4\x97s sporto \xc5\xa1akomis._NEWLINE_Biologiniuose tyrimuose L-glutaminas paprastai dedamas \xc4\xaf mitybines terpes l\xc4\x85steli\xc5\xb3 kult\xc5\xabroms.'